Document ID: 32003D0513

Kommissionens beslutning
af 11. juli 2003
om visse beskyttelsesforanstaltninger mod Gyrodactylus salaris hos laksefisk
(meddelt under nummer K(2003) 2312)
(EØS-relevant tekst)
(2003/513/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved Europa-Parlamentets og Rådets direktiv 2002/33/EF(2), særlig artikel 10, og
ud fra følgende betragtninger:
(1) Kommissionens beslutning 96/490/EF af 18. juli 1996 om visse beskyttelsesforanstaltninger mod Gyrodactylus salaris hos laksefisk(3) er blevet ændret væsentligt(4). Beslutningen bør af klarheds- og rationaliseringshensyn kodificeres.
(2) Gyrodactylus salaris er en ekstern parasit, som angriber laksefisk og kan forårsage betydelig dødelighed hos Salmo salar.
(3) Erfaringen har vist, at sygdommen kan brede sig fra smittede områder til endnu usmittede områder ved erhvervsmæssig handel med laks og andre laksefisk. Sygdommen kan også spredes ved laksefisks naturlige vandring mellem vandløb.
(4) Det bør forhindres, at sygdommen spredes fra EF-områder, der måske er smittet med Gyrodactylus salaris.
(5) Indslæbning af parasitten i områder med laksebestande, som er stærkt modtagelige for Gyrodactylus salaris, kunne forårsage betydelige tab i de vildtlevende bestande. Der bør derfor fastlægges regler for at hindre sådan indslæbning.
(6) Der bør også fastsættes procedurer med henblik på at beskytte områder, der har stærkt, modtagelige laksebestande, eller som formodes at være fri for Gyrodactylus salaris.
(7) De medlemsstater, for hvilke der gælder beskyttelsesforanstaltninger mod Gyrodactylus salaris, skal indføre et program for undersøgelse og overvågning af Gyrodactylus salaris. Resultaterne bør med regelmæssige mellemrum meddeles Kommissionen.
(8) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Det er ikke tilladt at indføre levende laksefisk i de i bilag I anførte regioner, hvis de har oprindelse uden for disse regioner.
Artikel 2
Hvis der indføres æg af laksefisk til avlsformål i de i bilag I anførte regioner, og de har oprindelse uden for disse regioner, skal de underkastes desinficering, som sikrer eliminering af parasitter henhørende til arten Gyrodactylus salaris.
Artikel 3
1. Ved flytning af levende laksefisk mellem de i bilag I anførte regioner suppleres sundhedsattesten i punkt VI i transportdokumentet, jf. kapitel 1 i bilag E til Rådets direktiv 91/67/EØF(5), med følgende angivelse:
"Fiskene i denne forsendelse har oprindelse i en af de regioner, der er anført i bilag I til Kommissionens beslutning 2003/513/EF om visse beskyttelsesforanstaltninger mod Gyrodactylus salaris hos laksefisk."
Flytning af levende laksefisk fra den i punkt 3 i bilag I nævnte stødpudezone til de andre regioner, der er nævnt i dette bilag, er ikke tilladt.
2. Ved indførsel til avlsformål af æg af laksefisk med oprindelse uden for de i bilag I anførte regioner i en af disse regioner, suppleres sundhedsattesten i punkt VI i transportdokumentet, jf. kapitel 1 i bilag E til direktiv 91/67/EØF, med følgende angivelse:
"Æggene i denne forsendelse er blevet desinficeret som krævet i Kommissionens beslutning 2003/513/EF om visse beskyttelsesforanstaltninger mod Gyrodactylus salaris hos laksefisk."
Artikel 4
Medlemsstaternes myndigheder, der har ansvaret for de i bilag I anførte regioner, skal indsende deres laksefisk til løbende overvågningstest og laboratoriemæssig undersøgelse for at verificere, at der ikke forekommer Gyrodactylus salaris, og skal senest den 1. juli hvert år indsende alle resultaterne heraf til Kommissionen.
Artikel 5
Beslutning 96/490/EF ophæves.
Henvisninger til den ophævede beslutning gælder som henvisninger til nærværende beslutning og læses efter sammenligningstabellen i bilag III.
Artikel 6
Denne beslutning er rettet til medlemsstaterne.
Udfærdiget i Bruxelles, den 11. juli 2003.

Labels: 0
8
6